L´Oceanogràfic porta la campanya `La mar de tots´ a Gandia
12 novembre 2020

## L´Oceanogràfic porta la campanya \`La mar de tots´ a Gandia12 novembre 2020Última actualització: 14 juliol 2025

![](../gestion/img/233c24f997e5bd5826b5f7d8dc853ba68d7103e0855f29e615e7a2785dc0feb3.jpg)  
  

**L'alcaldessa de Gandia, Diana Morant**, ha soltat aquest matí una tortuga a la platja de l’Auir com a primer acte de conscienciació de la campanya “La mar de tots”, amb la qual l’Oceanogràfic vol acostar-se als municipis de vocació marina i que inclou la promoció “Gandia viatja a l’Oceanogràfic”, la qual ofereix el descompte del 50% per als nascuts o empadronats a la ciutat entre el 14 i el 29 de novembre.

Es tracta de la segona acció de la campanya costanera que va començar a Sagunt al febrer i va quedar sense continuïtat a causa de la pandèmia del Covid19.

La tortuga, de nom Auir, l'han soltada aquest matí l'alcaldessa i la presidenta de la Fundació Oceanogràfic, Celia Calabuig, i han assistit altres representants de l'ajuntament com el regidor Miguel Angel Picornell; i de l’Oceanogràfic i Global Omnium, com el seu conseller delegat, Dionisio García. També ha estat present el patró Major de la Confraria de Pescadors, Domingo Ciurana, i la vice-patrona Major, Carmen Agudo.  

El jove ‘queloni’ és un exemplar subadult d'uns 35 quilos, encallat amb emmallament al voltant del seu cos i fem marí a la platja d'Elx, que s'ha recuperat en l'Àrea de recuperació i conservació d'animals de la mar (ARCA de la Mar) de l’Oceanogràfic des del 13 de juliol passat.

**Col·laboració institucional**

Al contrari que en altres ocasions que s'ha celebrat a les platges de Gandia, a la solta de la tortuga ha assistit un reduït grup de persones per exigències de la seguretat sanitària.

La solta ha constituït un acte de conscienciació i de divulgació de la Fundació Oceanogràfic sobre la situació de la tortuga babaua en les nostres mars i com la col·laboració d'institucions com l'ajuntament o la confraria de pescadors de Gandia amb la Xarxa d’Encallaments constituïda per la Conselleria de Medi Ambient, la Universitat de València i la pròpia Fundació Oceanogràfic contribueix a la conservació d'aquesta espècie, catalogada de vulnerable per la Unió Internacional per a la Conservació de la Naturalesa (UICN).

Diana Morant ha expressat el seu agraïment als organitzadors de l'acte davant el fet que s'haja triat Gandia per a realitzar aquesta campanya. _“El fet que s'haja triat Gandia no és casual, perquè Gandia respecta el medi ambient i sempre ha demostrat ser una ciutat compromesa amb el seu entorn natural, amb el seu ecosistema, amb el seu paisatge i amb els seus éssers vius”._

L'alcaldessa ha apuntat que Gandia lluita per un món més sostenible i té molt clara la filosofia de la protecció de la mar. Per tant, segons Morant, _“és un privilegi que la nostra ciutat estiga hui en el punt de mira de la Mediterrània com un referent de conscienciació de la preservació de les tortugues”._

Per la seua part, la presidenta de la Fundació Oceanogràfic va agrair a l'Ajuntament de Gandia i a l'alcaldessa, Diana Morant, per “_la col·laboració que brinda sempre a les activitats que posen en marxa des de la Fundació Oceanogràfic, perquè amb això contribueix a una de les nostres principals missions que és la de conscienciar a la societat enfront dels problemes pels quals travessen els nostres oceans i que procedent principalment de l'acció humana”._

**Gandia viatja a l’Oceanogràfic**

Des del pròxim 14 de novembre fins al 29, regirà una tarifa especial d'un 50% de descompte sobre tarifa d'adult i reduïda, no acumulable amb altres descomptes ni promocions, per a tota aquella persona que presente a l'entrada de l'aquari un DNI o empadronament que acredite el seu naixement o residència a Gandia.  La compra de les entrades haurà de ser a través de la web del Oceanogràfic i es poden gestionar a partir de hui, dijous 12 de novembre.